Broj: 711-I-731-P-55/22-02-21

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Dejana Subotića, direktora Sektora pravnih poslova i ljudskih resursa trgovačkog društva** **JADRANSKI NAFTOVOD d.d.**, za davanjem očitovanja,na 160. sjednici, održanoj 17. veljače 2022., daje sljedeće

**OČITOVANJE**

**Dejan Subotić, direktor trgovačkog društva JANAF-TERMINAL BROD, sa sjedištem u Bosni i Hercegovini, kojem je osnivač društvo JADRANSKI NAFTOVOD d.d. u vlasništvu Republike Hrvatske, do 1. siječnja 2022., a potom likvidator istog, nije obveznik iz članka 3. ZSSI-a te nije dužan podnijeti imovinsku karticu.**

Obrazloženje

Zahtjev za mišljenjem podnio je Dejan Subotić, direktor Sektora pravnih poslova i ljudskih resursa trgovačkog društva JADRANSKI NAFTOVOD d.d. (u daljnjem tekstu: JANAF d.d.). U knjigama ulazne pošte Povjerenstva zahtjev je zaprimljen 27. siječnja 2022. pod poslovnim brojem 711-U-1395-P-55/22-01-2, povodom kojeg se vodi predmet broj P-55/22.

U predmetnom zahtjevu podnositelj dostavlja popis osoba koje su na dan stupanja ZSSI-a na snagu (25.12.2021.godine) obnašale dužnost, odnosno obavljale službu te se time smatrale obveznicima u smislu članka 3. navedenog Zakona, i to u društvu JANAF d.d., Zagreb, Miramarska cesta 24, OIB:89018712265 predsjednik Uprave Stjepan Adanić i član Uprave Vladislav Veselica, te u povezanim društvima JANAF - upravljanje projektima d.o.o.,Zagreb, Miramarska cesta 24, OIB: 06731774966, direktor Tomislav Poljak, te u trgovačkom društvu JANAF-TERMINAL BROD d.o.o., ulica Zmaj Jove Jovanovića b.b., Brod, Bosanski Brod, Bosna i Hercegovina, likvidator Dejan Subotić.

Nadalje navodi, da je u odnosu na povezano društvo JANAF-TERMINAL BROD d.o.o. zbog ekonomske neisplativosti daljnjeg poslovanja donesena odluka o prestanku tog društva dana 14.12.2021. godine (prije donošenja novog ZSSI-a temeljem kojega je i osoba ovlaštena za zastupanje toga društva postala obveznik tog zakona). Pojašnjava kako se radi se o povezanom društvu koje je već godinama neaktivno i koje je u Bosni i Hercegovini ranije djelovalo kao predstavništvo JANAF-a d.d., a gašenjem Rafinerije nafte Brod nakon havarije 2018. godine, navedeno društvo izgubilo je svrhu svog postojanja i poslovanja te je, zbog ekonomske neisplativosti daljnjeg poslovanja, Uprava JANAF-a 14.12.2021. godine donijela odluku o prestanku tog društva s danom 31.12.2021. godine, s kojim datumom je otvorena likvidacija društva u skraćenom dobrovoljnom likvidacijskom postupku. Uslijed navedenih okolnosti dosadašnji direktor tog društva postao je time likvidator društva od 1.1.2022. godine do okončanja likvidacije, te je ovlašten poduzimati samo one poslove nužne za provođenje likvidacijskog postupka i konačnog brisanja tog društva iz sudskog registra. Podnositelj navodi da likvidator trgoavčkog društva nije obveznik u smislu ZSSI-a.

Zahtjevu prileže odluka o prestanku društva od dana 14.12.2021. godine, kao i odluka o poduzimanju svih aktivnosti u svrhu provođenja likvidacije predmetnog društva koju je Uprava JANAF-a d.d. donijela 18.06.2021. godine, ali podnositelj ističe da se radi o trgovačkom društvu sa sjedištem u drugoj državi koja ima svoj pravni sustav i drugačija pravila te da je postupak koji prethodi otvaranju likvidacije potrajao do prosinca 2021. godine.

Podnositelj traži mišljenje Povjerenstva, s obzirom da je ZSSI stupio na snagu 25.12.2021. godine, a Uprava JANAF-a je 14.12.2021. godine donijela odluku o prestanku društva JANAF-TERMINAL BROD d.o.o. s 31.12.2021. godine, je li direktor tog društva u trenutku nejgova stupanja na snagu, a od 1.1.2022. godine likvidator istog, u obvezi podnošenja imovinske kartice do koje formalno došlo stupanjem na snagu, ali realno tek nakon što je Povjerenstvo 17.1.2022. godine donijelo pravilnik iz članka 59. ZSSI-a, odnosno u trenutku kada više nije bio direktor.

Uvidom u priloženu odluku o Prestanku društva u skraćenom dobrovoljnom likvidacijskom postupku trgovačkog društva Janaf d.d. Zagreb od dana 14.12. 2021. utvrđeno je da trgovačko društvo JANAF-TERMINAL BROD d.o.o. prestaje odlukom osnivača s danom 31.12.2021., kao i da je Dejan Subotić imenovan likvidatorom toga trgovačkog društva koje će od 01.01.2022. poduzimati samo poslove vezane za provođenje likvidacijskog postupka.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 1. do 65. ZSSI-a navedeni su obveznici primjene ZSSI-a dok je u stavku 2. istog članka navedeno da se odredbe ZSSI-a primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Člankom 114. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19., dalje u tekstu: ZTD) propisano je da likvidaciju provode svi članovi društva kao likvidatori, ako odlukom članova ili društvenim ugovorom nije određeno da je provedu pojedini članovi društva ili druge osobe.

Člankom 117. Zakona o trgovačkim društvima propisano je da likvidatori moraju završiti tekuće poslove, naplatiti tražbine društva, unovčiti preostalu imovinu i podmiriti vjerovnike. Radi dovršenja poslova koji su u tijeku oni mogu sklapati i nove poslove. U granicama svog poslovnog djelovanja likvidatori zastupaju društvo.

Sukladno članku 113. stavku 1. navedenog Zakona, nakon nastanka razloga za prestanak društva provodi se likvidacija ako članovi ne dogovore drugačiji način obračuna i podjele ili se nad društvom ne otvori stečaj.

Sukladno navedenome, likvidacija trgovačkog društva poseban je postupak koji se provodi u svrhu podjele imovine društva među članovima/osnivačima društvima, s obzirom da društvo prestaje s obavljanjem u sudski registar upisanih djelatnosti, a može ga provoditi u za tu svrhu imenovana osoba.

Stoga su ovlasti likvidatora različite u odnosu na ovlasti uprave trgovačkog društva koje se izvršavaju prilikom redovitog i uobičajenog obavljanja djelatnosti, a obuhvaćaju vođenje poslovanja društva i odlučivanje o stupanju u poslovne odnose. Naime, likvidator skrbi o dovršetku tekućih poslova i naplati potraživanja te samo iz ovog razloga može sklapati nove poslove, a nakon što obavi navedene poslove te društvo namiri svoje vjerovnike i vrati preostalu imovinu svojim osnivačima, isto se briše iz sudskog registra, čime je okončan postupak likvidacije.

S obzirom da u članku 3. ZSSI-a nije propisano da bi likvidator bilo kojeg trgovačkog društva bio obveznik u smislu odredbi navedenog Zakona, kao i imajući u vidu navedene uže ovlasti likvidatora, ali i da je obveznik u primjerenom roku nakon stupanja ZSSI-a na snagu prestao biti direktor trgovačkog društva JANAF-TERMINAL BROD d.o.o., Povjerenstvo zaključuje da Dejan Subotić kao likvidator navedenog trgovačkog društva nije obveznik te nije dužan podnijeti imovinsku karticu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana